Period: Old Babylonian
Genre: Royal Inscription
Transliteration:
<SURFACE>
{d}nin-šubur
en gal umuš galga za₃ il₂
inim zid dug₄-ga-ni nu-kam₃-me
sukkal-mah u₃-luh gi₄-rin šu-du₇
a₂-aŋ₂-ŋa₂ an ki-a si sa₂-e
ba-an-gi₄ šum₂-mu dingir gal-gal-e-ne-er
a-ra-zu-e geš tuku
lugal-mu-ra
{d}ri-im{d}sin nita kala-ga
šul geš tuku kur gal-la
sipa gu₂-un kar₂ nibru{ki}
me geš-hur šu-du₇ eridu{ki}ga
engar zid u₂-a uri₂{ki}ma
e₂-babbar-da ni₂ te-ga₂
sag-en₃-tar gir₂-su{ki} ki lagaš{ki}
inim sag₉-sag₉-ge-bi mah-a
e₂-babbar gal-gal-la-e
nindaba nu-silig-ge
{d}lugal-gu₂-du₈-a-še₃
sa₂-dug₄ lah₅ e₂-an-na-še₃
lugal larsa{ki}ma
lugal ki-en-gi ki-uri me-en
u₄ an {d}en-lil₂ {d}en-ki
u₃ dingir gal-gal-e-ne
unu{ki} uru ul
šu-mu-še₃ bi₂-in-si-eš-a
nam-bi-še₃
{d}nin-šubur lugal-mu-ra
nam-ga-me-eš₃ ak-da-mu-de₃
e₂-me-kilib₃-ba-sag-il₂
ki-tuš nam-dingir-bi-še₃ tum₂-ma
nam-til₃-mu-še₃
mu-na-du₃
diri u₄-bi-ta-še₃
e₂-šu-si₃-ga-bi mu-dagal
temen mu pa₃-da nam-lugal-mu
u₄ ul-še₃ im-mi-gar

Cuneiform:
<SURFACE>
𒀭𒎏𒋚
𒂗𒃲𒌆𒃌𒍠𒅍
𒅗𒍣𒅗𒂵𒉌𒉡𒆒𒈨
𒈛𒈤𒅇𒈛𒄄𒆸𒋗𒌌
𒀉𒉘𒂷𒀭𒆠𒀀𒋛𒁲𒂊
𒁀𒀭𒄄𒋧𒈬𒀭𒃲𒃲𒂊𒉈𒅕
𒀀𒊏𒍪𒂊𒄑𒌇
𒈗𒈬𒊏
𒀭𒊑𒅎𒀭𒌍𒍑𒅤𒂵
𒂄𒄑𒌇𒆳𒃲𒆷
𒉺𒇻𒄘𒌧𒃸𒂗𒆤𒆠
𒈨𒄑𒄯𒋗𒌌𒉣𒆠𒂵
𒀳𒍣𒌑𒀀𒋀𒀕𒆠𒈠
𒂍𒌓𒁕𒉎𒋼𒂷
𒊕𒇷𒋻𒄈𒋢𒆠𒆠𒉢𒁓𒆷𒆠
𒅗𒊷𒊷𒄀𒁉𒈤𒀀
𒂍𒌓𒃲𒃲𒆷𒂊
𒉻𒀭𒈹𒉡𒍂𒄀
𒀭𒈗𒄘𒂃𒀀𒂠
𒁲𒅗𒁺𒁺𒂍𒀭𒈾𒂠
𒈗𒌓𒀕𒆠𒈠
𒈗𒆠𒂗𒄀𒆠𒌵𒈨𒂗
𒌓𒀭𒀭𒂗𒆤𒀭𒂗𒆠
𒅇𒀭𒃲𒃲𒂊𒉈
𒀕𒆠𒌷𒌌
𒋗𒈬𒂠𒉈𒅔𒋛𒌍𒀀
𒉆𒁉𒂠
𒀭𒎏𒋚𒈗𒈬𒊏
𒉆𒂵𒈨𒀊𒀝𒁕𒈬𒉈
𒂍𒈨𒆸𒆸𒁀𒊕𒅍
𒆠𒆪𒉆𒀭𒁉𒂠𒁺𒈠
𒉆𒋾𒈬𒂠
𒈬𒈾𒆕
𒋛𒀀𒌓𒁉𒋫𒂠
𒂍𒋗𒋧𒂵𒁉𒈬𒂼
𒋼𒈬𒅆𒊒𒁕𒉆𒈗𒈬
𒌓𒌌𒂠𒅎𒈪𒃻